تورکیه پرزیدنتی رجب طیب اردوغان، غازی آنتپده بیر توی مراسیمینی قانا بولایان تروریست سالدیریدا اؤلن‌لرین سایسی‌نین 51ه یوکسلدیگینی، حادثه‌نی یارادان جان‌لی بومبانین 12-14 یاش‌لاریندا اولدوغونو سؤیله‌دی.
ایستانبولدا موضوعیا باغلی قیمتلندیرمه‌لر ائدن پرزیدنت، 17ی آغیر 69 نفرین ده یارالاندیغی سالدیرینی، ایلک تاپینتی‌لارا گؤره، ترور تشکیلاتی داعشین رئاللاشدیردیغینی ایفاده ائتدی.
دیگر طرف‌دن غازی آنتپ جمهوریت ساوجیلیغی، ترور سالدیریسی سونراسی، حادثه یئرینده پارچالانمیش جان‌لی بومبا یئلئغی اولدوغونو آچیقلادی.
باش ناظیر کؤمکچی‌سی نومان کورتولموش، اجتماعی مئدیا حسابین‌دان ائتدیگی آچیقلامادا سالدیرینی لعنتله‌دی.
اؤلنلر اوچون باش ساغلیغی دیلک‌لرینی چاتدیران کورتولموش،
"غازی آنتپ قارداشلیغین، همرایلیگین و ایستیقلالیمیزین شهریدیر. خائین، منفور، وحشی سالدیرینی لعنتلییرم." ایفاده‌لرینی ایستیفاده ائتدی.
کورتولموش،
"هامیمیز بونو بیلمه‌لی و اونوتمامالیییق کی؛ حؤرمت‌لی جمهورباشقانیمیزین ایفاده ائتدیگی کیمی" بو بیر ایکینجی ایستیقلال ساواشیدیر "" دئدی.
ترور سالدیریسنا بیر اعتراض دا اوروپا بیرلیگی ناظیری و باش مذاکره‌چی عمر چلیک‌دن گلدی.
سوسیال مئدیا حسابین‌دان آچیقلاما وئرن پولاد،
"فتو ایله دولتی اله گئچیره‌مین ترور، داعش و پ.ک.ک شعبه‌لریله اجتماعی بیرلیگی هدف آلیر" دئدی.
غازی آنتپده اؤلن‌لرین اتنیک یا دا مذهب اتیکت‌لرله اله آلینماسینی دا آغیر سؤزلرله تنقید ائدن عمر چلیک،
"بو آنجاق فتو - داعش – پ.ک.ک –د.ه.ک.پ.ج تشکیلات‌لاری‌نین دؤوریه‌یه سوخدوغو دیله فایدالی" دئدی.
تورکیه عدالت ناظیری بکیر بوزداغ، غازی آنتپدکی ترور سالدیریسینی قینادی.
عدالت ناظیری بکیر بوزداغ، اجتماعی مئدیا حسابی اوزرین‌دن ائتدیگی آچیقلامادا، غازی آنتپدکی ترور سالدیریسیندا اؤلنلره الله‌دان رحمت، یاخین‌لارینا باش ساغلیغی و صبیر، یارا‌لی‌لارا عاجیل شفا دیله‌دی.
بوزداغ،
"تورکیه‌نین ترورلا تأثیرلی و قرارلی موباریزه‌سی، ترورون سونو گتیریلنه قدر داوام ائده‌جک. منفور ترور سالدیریسیندان حسابی سوروشولا‌جاق. غازی آنتپدکی ترور سالدیریسی، بیرلیگیمیزی، دیرلیغیمیزی، قارداشلیغیمیزی، دینجلیگیمیزی، امنیتیمیزی پوزماغی هدف قویان بیر تله، تحریکدیر. بو تله و تخریبات قارشی‌سیندا بیرلیگیمیزی، دیرلیغیمیزی، قارداشلیغیمیزین، حضوروموزا، امنیتیمیزی و ایچ باریشیمیزا صاحب چیخاق. " ایفاده‌لرینی ایستیفاده ائتدی.
قاخینما ناظیری لوطفی الوان دا، "بو سالدیری آلچاقجا، شرفسیزجه و بیر او قدر ده خائینجه. تامامیله ایچ حضوروموزا و بیرلیگیمیزی یؤنلیک اولان بو آلچاق تلاشی لعنتلییرم" ایفاده‌لرینی ایستیفاده ائتدی.
جمهوریت خالق پارتیسی باشقانی کمال کیلیچداروغلو، غازی آنتپدکی ترور سالدیریسینا باغلی،
"بیر توی ائوینه سالدیری قدر پوزغونجا بیر حرکتله بیرلیک و بوتؤولوگوموزو سارسیدماق پلانلایان‌لار، خائین عمل‌لرینه اصلا چاتا بیلمه‌یه‌جک‌لری. خالقیمیز یوکسک همرای‌لیک روحو ایله اؤزونه یؤنه‌لن بوتون تله‌لری بیر دفعه داها ازیب کئچه‌جک. بو بؤیوک آغری‌نین کؤلگه‌سینده خالقیمیزین گؤستردیگی اصیل و آغیر دوروش بونون ان بؤیوک دلیلی‌دیر" ایفاده‌سینی ایستیفاده ائتدی.
میللیتچی حرکت پارتیسی لیدری دولت باغچه‌لی غازی آنتپده میدانا گلن ترور سالدیریسی‌نین آردین‌دان بیر آچیقلاما وئردی.
ترورون بیرلیگیمیزی ییخامایاجاغینی ایفاده ائدن باغچه‌لی
"تویا جان‌لی بومبایلا سالدیری، اینسان حیاتینا آجیما‌دان قصد ائدن‌لر هوس و حساب‌لاری میللی بیرلیک قارشی‌سیندا پارچا‌لانا‌جاق" دئدی.
توییتر حسابین‌دان ائتدیگی آچیقلامادا 15 ژوئیه فتو کودتا تلاشینا دقت چکن میللیتچی حرکت پارتیسی لیدری، عینی تلاشین فرق‌لی ترور تشکیلات‌لاری واسطه‌سیله داوام ائتدیریلمه‌یه و تورکیه‌نین تسلیم آلینماق ایستندیگینی ایفاده ائتدی.
بو سالدیری‌لار قارشی‌سیندا تورکیه‌نین تک اورک اولدوغونو خاطیرلا‌دان باغچه‌‌لی، تروریزمین بئلی‌نین قیریلاجاغینی و تورکیه‌نین دوشمه‌سینی گؤزله‌ین فتو، پ.ک.ک، داعش کیمی ترور تشکیلات‌لاری‌نین حاق ائتدیک‌لری جزانی تاپا‌جاق‌لارینی ایفاده ائتدی.
باش ناظیر بینا‌لی ییل‌دیریمین تعلیماتی ایله، باش ناظیر معاوینی محمئت شیمشک و ساغلیق ناظیری رجب آکداغ ایله برابرین‌دکی هیات غازی آنتپه گئتدی.
مسئله‌نین اؤزونو تورکیه‌دکی دینج‌لیگی و ثابت‌لیگی پوزمانین میدانا گتیردیگینی وورغولایان محمت شیمشک، غازی آنتپ خالقین‌دان تحریکات‌لارا گلممه‌لرینی ایسته‌دی.
بؤیوک بیر اویونون اویناندیغی‌نین وورغولایان شیمشک، میللت اولا‌راق آغلی باشیندا بیر شکیلده بؤیوک بیر همرای‌لیک گؤستره‌رک بو پروبلم‌لرین عهده‌سین‌دن گئلینه‌جگینی وورغولادی.
شیمشک، دولتین ترور تشکیلات‌لاری موباریزه‌سی‌نین ده قطعیتله داوام ائدجگینی قید ائتدی.
شیمشک و آکداغ خسته‌خانا‌لاردا معا‌لیجه گؤرن یارا‌لی‌لاری زیارت ائتدی، مسئول‌لاردان معلومات آلدی.
جمهوریت خالق پارتیسی و میللیتچی حرکت پارتیسی ده غازی آنتپ میللت وکیل‌لرینی شهره گؤندردی.
بو آرادا، آک پارتی مرکز ایجرا هیاتی، غازی آنتپده خینا گئجه‌سینه ائدیلن بومبا‌لی سالدیری سببین‌دن باشقان و باش ناظیر بینا‌لی ییل‌دیریم باشچیلیغیندا آک پارتی عمومی مرکزینده توپ‌لانا‌جاق.
جمهوریت خالق پارتیسی‌نین سالدیرینین آردین‌دان فوق ا‌لعاده توپلانتی قراری آلدی.
غازی آنتپده تام 4 ایل اوّل بو گون، بؤلوچو تشکیلات پ.ک.ک عضوو تروریست‌لرین تشکیل ائتدیگی قان‌لی سالدیریدا دا 10 نفر جان وئرمیشدی.
